**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.07.2022, ora 08.00 – 08.07.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 08.07.2022, ora 07.00**

**RÂURI**

**Este în vigoare până la data de 08.07.2022, la ora 09:00, atenționarea hidrologică nr. 38-COD GALBEN, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri cu posibile depăşiri ale COTELOR DE ATENŢIE pe râurile din bazinele hidrografice Vedea –** bazin superior şi afluenţii din bazinele mijlociu şi inferior, Argeş – bazin superior şi afluenţii din bazinele mijlociu şi inferior**, aferente judeţelor: *ARGEŞ, DÂMBOVIŢA, GIURGIU, ILFOV, OLT şi TELEORMAN* (6 judeţe).**

**Debitele au fost în creştere** ca urmare a precipitațiilor căzute în interval și propagării pe râurile din bazinul hidrografic Argeș, pe cursurile mijlocii și inferioare ale râurilor: Vișeu, Iza, Tur, Someș (aval s.h. Dej), Mureș, Olt, Trotuș, Bistrița, Moldova, Suceava, bazinul superior al Vedei și pe afluenții săi din bazinul mijlociu și inferior, pe cursul inferior al Jiului și pe cursurile superioare ale Siretului și Prutului.

Pe râurile din bazinele hidrografice: Lăpuș, Arieș, Bega, Timiș, Bârzava, Moravița, Caraș, Nera, Cerna, Târnave, bazinele superioare ale Someșului, Mureșului, cursurile superioare ale Vișeului, Izei, Turului, Trotușului, Bistriței, Moldovei și Sucevei debitele au fost în scădere, iar pe celalalte râuri relativ staționare.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-50%, mai mari (în jurul și peste normalele lunare) pe râurile din bazinele hidrografice: Vișeu, bazinele superioare ale Argeșului, Prahovei și pe cursurile superioare ale Sucevei, Bistriței şi Trotuşului, pe unii afluenţi ai Moldovei (Ozana, Pluton), Bistriţei (Neagra, Cuejdiu, Iapa, Cracău) şi Trotuşului (Uz şi Asău) şi mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Arieș, Târnave, Bistra, Moravița, Nera, Râmnicu Sărat, Bârlad, Jijia, bazinul superior al Vedei, unii afluenți ai Oltului, cursurile Siretului, Prutului și pe unele râuri din Dobrogea.

În interval au fost emise două **ATENȚIONARI HIDROLOGICE** pentru fenomene imediate.

**Debitele vor fi în creştere,** ca urmare a precipitațiilor sub formă de aversă prognozate și propagării pe râurile din bazinele hidrografice: Caraş, Nera, Cerna, bazinul superior al Timișului, cursurile inferioare ale Someșului, Mureșului, Jiului, Trotușului, Bistriței, Moldovei, Sucevei, cursul mijlociu și inferior al Oltului și cursurile superioare ale Siretului și Putnei. Pe râurile din bazinele hidrografice: Vișeu, Iza, Tur, Lăpuș, Bega, Bârzava, Moravița, bazinele superioare și mijlocii ale Someșului, Mureșului, Jiului, Trotușului, Bistriței, Moldovei, Sucevei, bazinul mijlociu și inferior al Timișului și bazinul superior al Oltului debitele vor fi în scădere, iar pe celelalte râuri din țară vor fi relativ staționare.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri mai importante de debite pe unele râuri mici din zonele de deal și munte, mai ales pe cele din jumătatea de vest a țării, ca urmare a precipitațiilor sub formă de aversă prognozate.

**DUNĂRE**

**Debitul la intrarea în ţară** (secţiunea Baziaş) în intervalul 07-08.07.2022 **a fost** staționar,având valoarea de 3100 m3/s, sub media multianuală a lunii **iulie (5350 m3/s).**

În aval de Porţile de Fier debitele au fost în creștere pe sectorul Gruia-Oltenița, relativ staționare pe sectorul Călărași-Galați și în scădere pe sectorul Isaccea-Tulcea.

**Debitul la intrarea în ţară** (secţiunea Baziaş) **va fi** **în scădere (3000 m3/s).**

În aval de Porțile de Fier debitele vor fi în scădere pe sectorul Gruia-Corabia și în creștere pe sectorul Turnu Măgurele-Tulcea.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricţiilor.

\* SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor.

\* SC MIHPES SRL Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

**A.B.A. Dobrogea-Litoral**

Având în vedere atingerea pe sectorul Chiciu (km 375)- Izvoarele (km 345)- Cernavodă (km 298)-Hârşova (km 238) a nivelului, respectiv a debitului Fluviului Dunărea corespunzătoare fazei de atenţionare/ avertizare conform prevederilor planului de restricţii și folosirea a apelor în perioadele deficitare pentru BH Dunăre 2021- 2025, va fi instituită **faza de atenționare/avertizare** de către **A.B.A. Buzău-Ialomița, A.B.A. Prut și S.G.A. Tulcea** pentru folosințele se alimentează cu apă din fluviul Dunărea, de **la Chiciu (km 375) -Isaccea– Tulcea- braț Chilia- bra**ț **Sulina.**

**2.** **Situaţia meteorologică în intervalul 07.07.2022, ora 08.00 –08.07.2022, ora 06.00**

**În ţară,** valorile termice au scăzut semnificativ față de ziua anterioară în regiunile estice și sud-estice, vremea devenind mai rece decât în mod obișnuit la această dată, în timp ce în restul teritoriului au fost în creștere și s-au situat în jurul normelor. Înnorările au persistat și temporar au fost accentuate, mai ales ziua, în cea mai mare parte a Moldovei, Munteniei, Olteniei și în estul Transilvaniei, unde temporar au fost ploi și pe arii restrânse descărcări electrice. Îndeosebi prin acumulare, cantitățile de apă au depășit pe spatii mici 25 l/mp în Oltenia și Muntenia. În restul teritoriului cerul a fost variabil. Vântul a suflat slab și moderat, cu unele intensificări în est și sud-est. Temperaturile maxime s-au încadrat între 20 de grade la Râmnicu Sărat și 32 de grade la Calafat și Drobeta-Turnu Severin. La ora 6.00, temperatura aerului avea valori cuprinse între 7 grade la Joseni și 21 de grade la Constanța-dig.

**Observaţie:** în intervalul de diagnoză a fost în vigoare 1 mesaj de avertizare cod roșu emis de CNPM petru Muntenia și 4 mesaje cod galben (3 emise de SRPV Craiova și 1 mesaj emis de SRPV Constanța) pentru fenomene meteorologice periculoase imediate.

**La Bucureşti,** vremea a fost ușor instabilă și s-a răcit semnificativ față de ziua anterioară. Temporar înnorările au fist accentuate, iar pe parcursul zilei au fost perioade în care s-au semnalat averse și descărcări electrice. Vântul a suflat slab și moderat. Temperatura maximă a fost de 24 de grade la toate stațiile meteorologice, iar la ora 06.00, erau 16 grade la Afumați și Băneasa și 17 grade la Filaret.

**3. Prognoza meteorologică în intervalul 08.07.2022, ora 08.00–09.07.2022, ora 8.00**

**În ţară,** vremea va deveni mai caldă decât în mod obișnuit în această perioadă în regiunile sud-estice, iar în rest va fi apropiată de normalul termic, astfel că temperaturile maxime se vor încadra între 25 și 32 de grade. În jumătatea de vest a țării, local la munte și pe arii restrânse în rest, cu probabilitate mai mare în sud, vor fi înnorări temporar accentuate și averse însoţite și de descărcări electrice. Pe spații mici cantitățile de apă vor fi însemnate și vor fi posibile căderi de grindină. Vântul va sufla slab și moderat, cu unele intensificări în est şi sud-est, dar și de scurtă durată în timpul ploilor. Minimele termice se vor încadra între 9 grade în depresiuni şi 21 de grade pe litoral.

**La Bucureşti,** vremea se va încălzi. Cerul va fi variabil, cu unele înnorări și vor mai fi condiții pentru ploi slabe, trecătoare. Vântul va sufla slab și moderat. Temperatura maximă se va situa în jurul valorii de 30 de grade, iar cea minimă va fi de 15...17 grade.

***II. CALITATEA APELOR***

**Pe râurile interioare**

**A.B.A. Mureș** informează că la data de 06.07.2022 a fost semnalată o mortalitate piscicolă de mică amploare (cca 10 exemplare de clean) în albia pârâului Lut, în amonte de podul DN16, în zona localităţii Breaza, jud. Mureș. Fenomenul s-a produs din cauza lipsei oxigenului din apă ca urmare a debitului scăzut și temperaturilor ridicate din ultima perioadă.

**S.G.A. Alba** revine cu informații despre poluarea accidentală din data de 06.07.2022, ora 11:00, a râului Daia, afluent de dreapta al râului Secaș, în localitatea Daia Română, în amonte de amenajarea piscicolă SC Delta Plus, jud. Alba, manifestată prin miros puternic de canal și culoare alb laptoasă a apei. Personalul de specialitate de la S.G.A. Alba care s-a deplasat pe teren pentru investigații a constatat următoarele:

-apa era albicioasă, cu un puternic miros fecaloid;

-nu au fost identificate scurgeri din rețeaua de canalizare și nu sunt probleme în funcționarea stațiilor de pompare ale sistemului de canalizare al localității;

-aspectul tulbure, lăptos este prezent pe cursul de apă și în amonte de stațiile de pompare ale rețelei de canalizare;

-nu s-au identificat evacuări neconforme de ape uzate cu caracter fecaloid-menajer de la gospodăriile riverane, dar se presupune că acestea au avut loc anterior, deoarece apa avea un puternic miros fecaloid;

Rezultatele analizelor celor două probe de apă prelevate sunt prezentate în tabelul de mai jos:

|  |  |  |  |
| --- | --- | --- | --- |
| Nr.  crt | Denumire sectiune prelevare  data/ora prelevării/ **indicatori analizati** | Valea Bisericii amonte confluență Valea Daia -loc. Daia Română  ora 1145 | Valea Daia -aval Pod Rutier  (aval loc.Daia Română)  ora 1110 |
| 1 | pH (temp.de masurareoC) | 6.9  (tmas=22.8ºC) | 7.4  (tmas=22.1ºC) |
| 2 | Amoniu  mg N /l | 26,2 mg N /l | 21,0 mg N /l |
| 3 | CCO-Cr  mg/l | 695 mg/l | 111  mg/l |
| 4 | O2  mg/l | 0 mg/l | 3,2 mg/l |
| 5 | Saturatie O2**\***  **%** | -  % | 36,5 % |
| 6 | Reziduu filtrabil (105oC)  mg/l | 3152 mg/l | 1948 |
| 7 | Materii în suspensie  mg/l | 54 mg/l | 28 mg/l |

Rezultatele analizelor evidențiază valori crescute ale indicatorilor Amoniu- 26,2 mgN/l; CCO-Cr -695 mg/l; reziduu -3152 mg/l, precum și lipsa oxigenului, specifice apelor fecaloid-menajere, în special pe pârâul Valea Bisericii, dar și în aval, pe pârâul Daia.

Se va continua investigarea cauzelor producerii poluării.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Dâmbovița și I.G.S.U.** revin cu informații despre incendiul izbucnit de la un trăznet la data de 07.07.2022, la ora 04:10, pe amplasamentul Rematholding Co. S.R.L. de la ieșirea din municipiul Târgoviște spre Găești. Au ars materiale plastice pe o suprafață de aproximativ 300 mp, cu degajări mari de fum. Echipajele I.S.U. Dâmbovița au intervenit cu autospecialele din dotare și au reușit să lichideze incendiul în jurul orei 10:30.

**Agenţia Naţională pentru Protecţia Mediului** informează că din rezultatele analizelor efectuate la data de 06.07.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: B-9, B-14** (municipiul București)**, B-26** (orașul Voluntari, jud. Ilfov), **B-28** (comuna Glina, jud. Ilfov)și **IS-2** (municipiul Iași)**.**

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**